**HĹBKA SEJBY**

Priama sejba do voľnej pôdy, teda bez predchádzajúcej prípravy priesad, patrí medzi dôležité práce, lebo je základom budúcej úrody. Tento spôsob pestovania zeleniny je menej náročný na ručnú prácu, zariadenia a rastliny nie sú vystavené šoku z presádzania. Úspešnosť zakladania porastu priamou sejbou osiva závisí od viacerých faktorov, ale najmä od kvality pôdy, od kvality sejby, od jej termínu v závislosti od priebehu teplotných a vlhkostných podmienok pred a po sejbe, ako aj od kvality osiva.

Kvalita pripravenej pôdy, jej štruktúrny stav a zásoba živín, vlhkostný a teplotný režim a ďalšie podmienky rozhodujú o vzchádzavosti osiva zeleniny. **Hĺbka sejby a zachovanie vzdialenosti semena v rade rozhoduje o výške úrody.**

Semená sejeme tak hlboko, aby mali dostatok vzduchu a vlahy a aby ich energia stačila na prenikanie cez povrchovú vrstvu pôdy.

**Hĺbka sejby a vysádzania –** výrazne ovplyvňuje rovnomernosť vývinu porastu. Závisí od jednotlivých plodín. Ak sa nedodrží, porast sa vyvíja nerovnomerne, čo ovplyvňuje jeho zdravotný stav a výšku úrody.

Hĺbka sejby a vysádzania úzko súvisí s prístupnosťou pôdnej vlahy k osivu a sadivu. Väčšie semená potrebujú podstatne viac vlahy na vyklíčenie ako menšie.

Plytkou sejbou sa semená nedostanú do primerane vlhkej pôdy, pretože vo vrchnej vrstve je pôda spravidla suchá, klíčenie je oneskorené, nevyrovnané. Mladé rastliny po plytkej sejbe často slabo zakoreňujú.

Veľmi hlbokou sejbou sa zase zhoršuje prístup vzduchu k semenám. Pri jarnej sejbe nie sú vo väčšej hĺbke priaznivé teplotné podmienky na klíčenie, takže semeno klíči neskoro alebo zhnije v pôde. Rastliny po vyklíčení sú slabé, pomalšie rastú a ľahšie podľahnú chorobám a škodcom. Optimálna hĺbka sejby závisí od druhu plodiny, kultivaru, od pôdnych a klimatických podmienok a od veľkosti semien.

**Pri sejbe je potrebné dodržať tieto zásady** :

* **čím je osivo menšie, tým plytkejšie sa seje, čím je väčšie, tým väčšia je hĺbka sejby,**
* **v ľahších pôdach sa seje plytkejšie a v ťažších hlbšie,**
* **nevyhnutnosťou je dodržiavať rovnakú hĺbku sejby,**
* **strukoviny, ktoré klíčia nad zemou sa sejú plytkejšie ako tie, ktoré klíčia pod zemou.**



Bezorbová sejba

**Domáca úloha:**

**Prečítajte si text a do zošitov napíšte zásady, ktoré je potrebné pri sejbe dodržiavať.**